Il-pulizija Taljana arrestat erba' rġiel li għandhom bejn 19 u 23 sena fin-naħa t'isfel tal-Italja, b'rabta ma' stupru ta' żewġ tfajliet Ingliżi. Il-pulizija qalet li t-tfajliet ċemplulhom għall-ħabta tat-3.30 a.m. nhar it-8 ta' Settembru u qalulhom li ftit wara nofsilejl ġew attakkati minn grupp ta' rġiel. L-allegat stupru seħħ f'Marconia di Pisticci waqt festin f'villa. It-tfajliet marru l-isptar. Il-pulizija qalet li l-attakk kien wieħed brutali u kattiv. Erba' rġiel oħra ukoll qed jiġu nvestigati mill-pulizija dwar il-każ. Il-pulizija qalet li t-tfajliet qalu li l-ewwel kienu avviċinati minn tnejn mill-irġiel li qed jiġu nvestigati, u li ma kinux jafuhom. Wara kienu avviċinati minn rġiel oħra waqt il-festin u approfittaw mill-fatt li t-tfajliet kienu qed jixorbu.